«ΣΤΕΡΕΩΣΗ – ΑΠΟΚΑΤΑΣΤΑΣΗ ΝΑΟΥ ΕΠΙΣΚΟΠΗΣ ΣΙΚΙΝΟΥ»

Ο ναός της Επισκοπής είναι το εντυπωσιακότερο μνημείο της Σικίνου, καθώς πρόκειται για ρωμαϊκό μαυσωλείο που μετασκευάστηκε σε χριστιανικό ναό. Η σημερινή μορφή του ναού της Επισκοπής χρονολογείται στα μεταβυζαντινά χρόνια, όπως πληροφορούμαστε από ιστορικές πηγές του 17ου αιώνα. Αποτελεί μνημείο εξέχουσας αρχαιολογικής, ιστορικής και αρχιτεκτονικής αξίας, όχι μόνο για το νησί της Σικίνου αλλά και για ολόκληρο τον ελλαδικό χώρο, καθώς διατηρεί αφ’ ενός μεν αναγνώσιμα τα βασικά αρχικά μορφολογικά και κατασκευαστικά χαρακτηριστικά του και αφ’ ετέρου ευδιάκριτα τα στοιχεία της μετατροπής του σε χριστιανικό ναό, μαρτυρώντας με τον πιο χαρακτηριστικό τρόπο τη μακραίωνη ιστορία του τόπου.

Είναι κηρυγμένο ως ιστορικό διατηρητέο μνημείο με την ΥΑ 10976/16-5-1967 (ΦΕΚ 353/Β/31-5-1967), όπως επίσης και όλο το κτιριακό συγκρότημα της Επισκοπής με ζώνη προστασίας 500μ. γύρω από αυτό, με την ΥΑ ΥΠΠΟ/ΑΡΧ/Β1/Φ27/52713/1420/16-10-1996 (ΦΕΚ 1042/Β/19-11-1996).

Το μνημείο γενικά παρουσιάζει σημαντικά στατικά προβλήματα, τα οποία καθόρισαν και τη μορφή του για αιώνες, προβλήματα υγρασίας, μορφολογικές αλλοιώσεις λόγω των μεταγενέστερων επεμβάσεων και εικόνα εγκατάλειψης, λόγω έλλειψης συντήρησης.

Η Εφορεία Αρχαιοτήτων Κυκλάδων είχε θέσει ως πρώτη προτεραιότητα στα αναστηλωτικά έργα την αποκατάσταση της Επισκοπής Σικίνου και ετοίμασε τις σχετικές μελέτες που συγκρότησαν τον φάκελο που υπεβλήθη στην Περιφέρεια για την χρηματοδότηση.

Η υλοποίηση του έργου με τίτλο «ΣΤΕΡΕΩΣΗ – ΑΠΟΚΑΤΑΣΤΑΣΗ ΝΑΟΥ ΕΠΙΣΚΟΠΗΣ ΣΙΚΙΝΟΥ» που εντάχθηκε στο Επιχειρησιακό Πρόγραμμα «Νότιο Αιγαίο 2014-2020» με φορέα υλοποίησης την Εφορεία Αρχαιοτήτων Κυκλάδων, έχει ως στόχο την προστασία και διάσωση του μνημείου, αλλά και την ανάδειξη του παλίμψηστου των οικοδομικών φάσεών του, με σεβασμό στα μορφολογικά και κατασκευαστικά χαρακτηριστικά όλων των εποχών. Πιο αναλυτικά στο πλαίσιο του έργου προβλέπεται η αντιμετώπιση των οικοδομικών και στατικών προβλημάτων προκειμένου να αποκατασταθεί η στατική επάρκειά του, η αποκατάσταση φθορών και ασύμβατων επεμβάσεων που αλλοιώνουν τη μορφή του, καθώς και παράλληλη διερεύνηση και τεκμηρίωση των οικοδομικών φάσεων. Επιπλέον προβλέπεται και η ανάδειξη και αξιοποίηση του συνόλου του συγκροτήματος της μονής στο οποίο εντάσσεται το μνημείο, συμπεριλαμβανομένων και των κελιών, των οποίων οι εργασίες αποκατάστασης ολοκληρώθηκαν με το ΕΣΠΑ 2007-2013 και τώρα θα τους αποδοθεί χρήση εκθεσιακού χώρου με θέμα την ιστορία και την αρχαιολογία της Σικίνου.

Ο αποκατεστημένος ναός της Επισκοπής μαζί με το συγκρότημα της μονής και τον περιβάλλοντα χώρο θα αποτελέσουν έναν νέο επισκέψιμο αρχαιολογικό χώρο, σημείο αναφοράς για τον τοπικό πληθυσμό, για ντόπιους αλλά και ξένους επισκέπτες.

Άποψη του ναού της Επισκοπής και του συγκροτήματος της μονής από δυτικά.